《六月十七日挟味荃贻书彦强三贝子园观荷》
清代·郑孝胥

荷香久乃闻，荷叶气弥满。初日加清凉，一碧已照眼。

涩甘得殊味，袭人千步远。深红绝可念，风露凝未散。

曲桥映高柳，纵望凡几转。雨余况无尘，渴障解舌本。

神清忽坐忘，语妙涉奥衍。芙蕖莲菡萏，菂薏字尤典。

生机何玲珑，造物巧莫阐。从人恣谛视，孰究顷刻变。

岂徒比木樨，意会吾无隐。诸君熟《尔雅》，释草卷试展。

却哂樊川文，女妇喻尤浅。

作者简介：郑孝胥，（1860年5月2日——1938年）字苏龛（苏堪），一字太夷,号海藏，尝取东坡‘万人如海一身藏’诗意，颜所居曰‘海藏楼’，世称‘郑海藏’。中国福建省闽侯县人。工诗，擅书法，为诗坛“同光体”宣导者之一。著有《海藏楼诗集》。